স্টাফ রিপোর্টার: বিএনপি মহাসচিব মির্জা ফখরুল ইসলাম আলমগীরের কাছে ফের চিঠি দিয়েছে দলের ঢাকা মহানগর উত্তর শাখার ক্ষুব্ধ নেতারা। মহানগর উত্তর বিএনপির ঘোষিত থানা কমিটিগুলো স্থগিত করে বিতর্কিতদের বাদ দিয়ে ত্যাগী ও যোগ্য নেতাদের মূল্যায়নের মাধ্যমে নতুন কমিটি ঘোষণার দাবিতে তারা এ চিঠি দিয়েছেন। ঘোষিত কমিটি নিয়ে শান্তিপূর্ণ নিয়মতান্ত্রিক প্রতিবাদ অব্যাহত রাখায় দলের ভারপ্রাপ্ত চেয়ারম্যান তারেক রহমানের নাম উল্লেখ করে মহানগর উত্তরের সভাপতি এমএ কাইয়ুমের তরফে বহিষ্কারের ভয়-ভীতি দেখানোর অভিযোগও করেছেন ক্ষুব্ধ নেতারা। গতকাল রোববার সকালে দলের নয়াপল্টন কেন্দ্রীয় কার্যালয়ে সহ দপ্তর সম্পাদক তাইফুল ইসলাম টিপু মহাসচিবের কাছে দেয়া মহানগর উত্তর বিএনপি নেতাদের চিঠিটি গ্রহণ করেন।